Broj: 711-I-1806-M-286/22-04-23

Zagreb, 8. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Ervine Šurković-Kisiček, članice Uprave** **trgovačkog društva Park d.o.o. za obavljanje komunalnih djelatnosti i članice Uprave trgovačkog društva Park odvodnja d.o.o. za javnu odvodnju,** za davanjem mišljenja Povjerenstva, na 179. sjednici, održanoj 8. srpnja 2022., daje sljedeće:

**MIŠLJENJE**

1. **Temeljem članka 18. stavka 1. ZSSI/21-a, obveznica Ervina Šurković-Kisiček, članica Uprave trgovačkog društva Park d.o.o. za obavljanje komunalnih djelatnosti, te članica Uprave trgovačkog društva Park odvodnja d.o.o. za javnu odvodnju, kojima je jedini osnivač Grad Buzet, ne smije istodobno u njima obavljati funkciju članice Uprave - direktorice.**
2. **Sukladno članku 8. stavku 1. ZSSI/21-a, obveznica Ervina Šurković-Kisiček dužna je razriješiti okolnost istodobnog obnašanja dužnosti iz točke I. izreke ovoga mišljenja.**

Obrazloženje

Zahtjev za davanjem mišljenja Povjerenstva podnijela je Ervina Šurković-Kisiček, članica Uprave trgovačkog društva Park d.o.o. za obavljanje komunalnih djelatnosti i članica Uprave trgovačkog društva Park odvodnja d.o.o. za javnu odvodnju. U knjigama ulazne pošte Povjerenstva zahtjev je zaprimljen 25. svibnja 2022. pod poslovnim brojem 711-U-5500-M-286/22-01-2, povodom kojeg se vodi predmet broj M-286/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Pazinu utvrđeno je da je Grad Buzet jedini osnivač trgovačkog društva Park d.o.o. za obavljanje komunalnih djelatnosti te jedini član trgovačkog društva Park odvodnja d.o.o. za javnu odvodnju, kao i da je u oba trgovačka društva Ervina Šurković-Kisiček članica Uprave.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da dužnost članice Uprave trgovačkog društva Park d.o.o. obavlja profesionalno od 30. siječnja 2016. dok kao članica Uprave trgovačkog društva Park odvodnja d.o.o. ne prima plaću niti naknadu. U nastavku obveznica navodi da je trgovačko društvo Park odvodnja d.o.o. najmlađe trgovačko društvo u vlasništvu Grada Buzeta, osnovano Odlukom Gradskog vijeća Grada Buzeta na sjednici održanoj 18. prosinca 2013., koje je formirano s ciljem privremenog trajanja u smislu okrupnjivanja javnih vodnih isporučitelja na uslužnom području kako je to predviđeno Strategijom upravljanja vodama Republike Hrvatske.

Obveznica navodi da je osnivanje društva Park odvodnja d.o.o. provedeno statusnom podjelom društva kapitala Park te da zbog racionalnog i ekonomičnog pristupa, nedostatka financijskih sredstava, a posebice zbog duboke involviranosti u djelatnost i problematiku poslovanja, sva tijela društva Park odvodnja d.o.o. sačinjavaju jednake osobe kao u društvu Park d.o.o. te je u upravljačko-razvojnom dijelu izvršen prijelaz dijela osoblja samo na pola radnog vremena te su isti s polovicom radnog vremena i nadalje angažirani u društvu Park d.o.o.

U nastavku obveznica navodi da je u srpnju 2019. stupio na snagu novi Zakon o vodama te Zakon o vodnim uslugama koji uređuje obavljanje javnih vodnih usluga javne vodoopskrbe i javne odvodnje temeljem kojeg je Vlada Republike Hrvatske donijela Uredbu o uslužnim područjima („Narodne novine“, broj 147/21) kojom je predviđeno urgentno spajanje društva Park odvodnja d.o.o. društvu Istarski vodovod d.o.o. Prije pola godine se nitko nije javio na javni natječaj za člana Uprave Park odvodnja d.o.o., a od postojećih kadrova nitko nije želio prihvatiti tu funkciju jer je izvjesno bilo gašenje odnosno urgentno pripajanje Istarskom vodovodu d.o.o., budući je okrupnjivanje javnih vodnih isporučitelja na uslužnom području uvjet korištenja sredstava Europske unije za Republiku Hrvatsku iz Nacionalnog plana oporavka i otpornosti te se isto mora provesti.

Obveznica također navodi da je u međuvremenu Ustavni sud Republike Hrvatske rješenjem U-ll-627/2022 i U-lI-1034/2022 od 29. ožujka 2022. pokrenuo postupak za ocjenu suglasnosti s Ustavom i zakonom spomenute Uredbe te obustavio izvršenje svih općih i pojedinačnih akata i radnje koje se poduzimaju na temelju te Uredbe.

Također, obveznica navodi da je gradonačelnik Grada Buzeta, Damir Kajin, kao jedini član Skupštine društva Park odvodnja d.o.o., zajedno s Upravom društva započeo je pregovaračku inicijativu da se pripajanje Park odvodnje d.o.o. preuzimatelju Istarskom vodovodu d.o.o. provede što hitnije, nevezano za prethodno navedeno Rješenje Ustavnog suda Republike Hrvatske, kao izraz volje dviju Skupština društava za koje nije sporno da će se pripajanje desiti, a koje je preporučila i Državna revizija što upućuje na daljnju neizvjesnost u pogledu vremena opstanka društva Park odvodnja d.o.o.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Zakonom o vodnim uslugama („Narodne novine“, broj 66/19.) u članku 88. stavku 1. propisano je da su se svi postojeći javni isporučitelji vodnih usluga na uslužnom području dužni pripojiti javnom isporučitelju vodnih usluga koji je društvo kapitala, a koje je određeno uredbom iz članka 7. stavka 6. toga Zakona kao društvo preuzimatelj, a društvo preuzimatelj je dužno prihvatiti pripajanje, u roku od šest mjeseci od dana od stupanja na snagu uredbe iz članka 7. stavka 6. toga Zakona.

Člankom 7. stavkom 6. navedenoga Zakona propisano je da Vlada Republike Hrvatske uredbom o uslužnim područjima uspostavlja uslužna područja i određuje njihove granice te da se ista uredba donosi nakon savjetovanja s jedinicama lokalne i područne (regionalne) samouprave i javnim isporučiteljima vodnih usluga.

Temeljem spomenutih odredbi Zakona o vodnim uslugama Vlada Republike Hrvatske je na sjednici održanoj 30. prosinca 2021. donijela Uredbu o uslužnim područjima koja je stupila na snagu 7. siječnja 2022. i kojom je u članku 25. utvrđen obuhvat uslužnog područja 23 koje, pored ostalog, obuhvaća i Grad Buzet. Istim je člankom propisano da je društvo preuzimatelj na uslužnom području 23 Istarski vodovod d.o.o., Buzet.

Nastavno na spomenute odredbe ZSSI/21-a, Povjerenstvo ukazuje obveznici da istovremeno uz obnašanje dužnosti članice uprave jednog od ranije navedenih trgovačkih društava ne može obnašati funkciju člana uprave drugog trgovačkog društva, neovisno o tome što dužnost u jednom od društava obnaša volonterski bez primanja naknade. U konkretnom slučaju to bi značilo da je obveznica dužna opredijeliti se hoće li obnašati jednu ili drugu funkciju.

Ukazuje se obveznici da je na temelju članka 8. stavka 1. ZSSI/21-a dužna razriješiti situaciju istodobnog obavljanja funkcije članice Uprave u dva trgovačka društva kao i da je dužna dostaviti Povjerenstvu podatke u kojem je trgovačkom društvu nastavila obavljati funkciju, kako bi se podaci o tome unijeli u Registar obveznika koji ustrojava i vodi Povjerenstvo.

U odnosu na okolnosti koje obveznica navodi vezano uz stupanje na snagu novog Zakona o vodnim uslugama te Uredbe o uslužnim područjima, kao i Rješenje Ustavnog suda Republike Hrvatske broj: U-II-627/2022 i U-II-1034/2022 od 29. ožujka 2022. („Narodne novine“, broj 40/22.), kojim je pokrenut postupak za ocjenu suglasnosti s Ustavom i zakonom Uredbe o uslužnim područjima u cijelosti te kojom je do donošenja konačne odluke Ustavnog suda o suglasnosti s Ustavom i zakonom navedene Uredbe privremeno obustavljeno izvršenje svih općih i pojedinačnih akata i radnji koje se poduzimaju na temelju iste, Povjerenstvo smatra da navedene okolnosti ne mogu predstavljati osnovu za postupanje protivno odredbama ZSSI/21-a, jer obveznica nesporno istodobno obnaša dužnost u upravama dvaju trgovačkih društava, kako je to provedeno i upisano u nadležnom sudskom registru.

Slijedom navedenog, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Ervina Šurković-Kisiček, putem e-mail adrese
2. Objava na internetskoj stranici Povjerenstva
3. Pismohrana